NARIADENIE KOMISIE (ES) č. 65/2006
z 13. januára 2006,
ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2320/2002 zo 16. decembra 2002 o ustanovení spoločných pravidiel v oblasti bezpečnostnej ochrany civilného letectva (1), a najmä na jeho článok 4 ods. 2,
keďže:
(1)
Na základe nariadenia (ES) č. 2320/2002 je Komisia povinná prijať opatrenia na vykonávanie spoločných základných noriem bezpečnostnej ochrany civilného letectva v celom Spoločenstve. Nariadenie Komisie (ES) č. 622/2003 zo 4. apríla 2003 o ustanovení opatrení na vykonávanie spoločných základných noriem bezpečnostnej ochrany civilného letectva (2) bolo prvým predpisom, ktorý obsahoval takéto opatrenia.
(2)
Je potrebné prijať opatrenia, ktoré vo väčšej miere upresnia spoločné základné normy.
(3)
Hlavne by sa malo umožniť testovanie skúšobnej prevádzky nových technológií a procesov počas ohraničeného časového obdobia. Takýmito prevádzkami by však nemali byť dotknuté všeobecné úrovne bezpečnostnej ochrany civilného letectva.
(4)
Nariadenie (ES) č. 622/2003 by sa malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Výboru bezpečnostnej ochrany civilného letectva,
PRIJALA TOTO NARIADENIE:
Článok 1
Do nariadenia (ES) č. 622/2003 sa vkladá tento článok 3a:
„Článok 3a
Nové technické metódy a procesy
1. Členské štáty môžu povoliť technickú metódu alebo proces týkajúce sa bezpečnostných kontrol, ktoré sa líšia od metód a procesov ustanovených v prílohe, ak:
a)
sa používajú na účely hodnotenia nového spôsobu prevádzky predmetnej bezpečnostnej kontroly; a
b)
neovplyvňujú negatívnym spôsobom dosiahnutú všeobecnú úroveň bezpečnosti.
2. Aspoň štyri mesiace pred plánovaným uvedením príslušný členský štát písomne informuje Komisiu a ostatné členské štáty o navrhovanej novej metóde alebo procese, ktoré zamýšľa povoliť, vrátane zhodnotenia, v ktorom sa uvádza, ako predmetný členský štát zabezpečí, že použitie novej metódy alebo procesu bude spĺňať požiadavky podľa písm. b) odseku 1. Oznámenie tiež obsahuje podrobné informácie o oblasti/oblastiach, v ktorých sa metóda alebo proces použije, a zamýšľanú dĺžku obdobia hodnotenia.
3. Ak je odpoveď Komisie členskému štátu pozitívna, alebo ak členský štát nedostane v priebehu troch mesiacov od doručenia žiadosti žiadnu odpoveď, môže členský štát povoliť zavedenie novej metódy alebo procesu.
Ak Komisia nesúhlasí s tým, že nová metóda alebo proces dostatočne zabezpečujú zachovanie všeobecnej úrovne bezpečnostnej ochrany civilného letectva v Spoločenstve, informuje o tom členské štáty do troch mesiacov od doručenia oznámenia uvedeného v odseku 2 a vysvetlí svoje dôvody. V takom prípade príslušný štát neuvedie takúto metódu alebo proces, pokým nebudú spĺňať požiadavky Komisie.
4. Maximálne obdobie hodnotenia každej technickej metódy alebo procesu je osemnásť mesiacov. Uvedené obdobie hodnotenia môže Komisia predĺžiť maximálne o ďalších dvanásť mesiacov za predpokladu, že členský štát poskytne dostatočné odôvodnenie predĺženia.
5. V intervaloch, ktoré počas obdobia hodnotenia nepresiahnu šesť mesiacov, poskytne príslušný orgán členského štátu Komisii správu o vývoji hodnotenia. Komisia bude informovať ostatné členské štáty o obsahu správy o vývoji hodnotenia.
6. Žiadne obdobie hodnotenia nepresiahne 30 mesiacov.“
Článok 2
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. januára 2006